RESOLUCIÓN do 17 de xuño de 2020 pola que se convoca un curso básico de auxiliares de policía local (tres edicións).
Academia Galega de Seguridade Pública — III. Outras disposicións — 25/06/2020

Dentro das actividades programadas para o ano 2020 no plan de formación aprobado polo seu Consello Reitor, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso básico de auxiliares de policía local, conforme as seguintes bases:
1. Datos da actividade.
Denominación: básico de auxiliares de policía local.
Tipo: curso.
Horas lectivas: 30.
Modalidade: presencial.
Obxectivos:
Dotar os auxiliares de policía local dunha formación teórico-práctica que os capacite para o posterior desempeño da súa función como auxiliares temporais dos corpos de policía local.
Contido:
– Intervención policial.
– Tráfico e seguridade viaria.
– Policía administrativa.
– Primeiros auxilios.
– Aplicacións policiais básicas do dereito penal e procesual-penal.
– Relacións co cidadán.
2. Desenvolvemento da convocatoria.
Destinatarios/as:
Persoal seleccionado e proposto polos concellos, que puidese prestar servizo como auxiliar de policía local de forma temporal, de acordo co previsto nos artigos 47 a 48 do Decreto 243/2008, do 16 de outubro, polo que se desenvolve a Lei 4/2007, do 20 de abril, de coordinación de policías locais.
Persoal seleccionado dentro do proceso selectivo unitario que desenvolve a Agasp dentro dos convenios asinados cos concellos.
Para estes efectos, como se recolle no artigo 48.2 do citado decreto, non terán a obrigación de facer o curso as persoas que o superasen nos últimos 4 anos, é dicir, a partir do ano 2017.
Prazas ofertadas:
Sen límite.
3. Solicitudes de participación.
Prazo de inscrición e presentación:
O prazo de inscrición e presentación de solicitudes de participación comezará o día seguinte ao da publicación desta resolución no DOG.
Os concellos que se atopen nesta situación deberán remitir un escrito asinado polo/a alcalde/esa á Academia Galega de Seguridade Pública (avda. da Cultura, s/n, 36680 A Estrada (fax: 886 20 61 22), no que figure a lista de persoas seleccionadas segundo o artigo 47 do Decreto 243/2008, para efectuar a correspondente reserva de praza para a realización do devandito curso.
De xeito automático, as persoas que superen o proceso selectivo unitario convocado a través da Orde do 25 de maio de 2020 (DOG núm. 103, do 29 de maio), e non teñan realizado este curso nos últimos anos, serán convocadas á súa realización.
4. Desenvolvemento da actividade.
Este curso desenvolverase en varias edicións, e na páxina web da Agasp iranse publicando as persoas admitidas a cada edición programada.
1ª edición: 3, 4 e 5 de xullo de 2020.
2ª edición: 6, 7 e 8 de xullo de 2020.
3ª edición: 14, 15 e 16 de xullo de 2020.
Lugar: Academia Galega de Seguridade Pública.
Horario lectivo: das 9.30 ás 14.30 e das 15.30 ás 20.30 horas.
Certificado de superación do curso:
Ao remate da actividade entregaráselle un certificado de asistencia a aquelas persoas que acrediten a súa participación continuada nela, e superen as probas que se determinen no seu caso.
5. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
O alumnado destes cursos acudirá á sede da Agasp, provisto de máscara, e atenderá en todo momento as indicacións hixiénico-sanitarias que se establezan, ningunha persoa acudirá con síntomas derivados do COVID-19 nos últimos 14 días, e entregarán unha declaración responsable sobre este aspecto.
A Estrada, 17 de xuño de 2020